SANW: ‘Soldate ly gŉ honger’Weermaglede op patrollie tydens die oproer in KwaZulu-Natal. (Foto: Twitter) Die Suid-Afrikaanse Nasionale Weermag (SANW) ontken dat van sy soldate oorweeg om hulle aan Operasie Prosper te onttrek omdat hulle glo honger ly en bestempel dié gerugte op sosiale media as verdagmakend en ongegrond. Die weermag het Maandag in ’n verklaring toegegee dat hy aanvanklik probleme ervaar het met rantsoenpakke en die uitbetaal van maaltydtoelae sedert lede van die weermag verlede maand as deel van Operasie Prosper ontplooi is om wet en orde tydens en ná die plundertogte in KwaZulu-Natal en Gauteng te handhaaf. Die weermag hou egter vol dat dié uitdagings die nodige aandag geniet het. “Maatreëls is getref om dié uitdagings die hoof te bied soos en wanneer dit sou opduik. Dit is ŉ voortgaande proses vir die duur van die operasie. “Dit is heeltemal onwaar om voor te gee of te insinueer dat soldate honger ly en dit oorweeg om hulle aan die operasie te onttrek.” Die weermag sê voorts die gerugte is opgemaak om bloot paniek te saai en het die publiek daaraan herinner dat dit ’n kriminele oortreding is om fopnuus of waninligting te versprei. Maroela Media het vroeër berig wetstoepassers en veiligheidstrukture was Maandag op ŉ hoë gereedheidsgrondslag te midde van dreigemente van aksie wat die land tot stilstand sou bring. Enkele voorvalle van oproerigheid wat verband hou met dié landwye protesaksie is Maandag in Nelspruit en dele van KwaZulu-Natal en Gauteng aangemeld. Met dié voorvalle is egter vinnig en doeltreffend afgereken.